กรมการแพทย์ร่วมกับโรงเรียนแพทย์ ตั้งทีมวิจัยภูมิต้านทานต่อโรคโควิด-19 ในเลือดผู้หายป่วยโรคโควิด-19
กรมการแพทย์ร่วมกับโรงเรียนแพทย์ ตั้งทีมวิจัยภูมิต้านทานต่อโรคโควิด-19 ในเลือดผู้หายป่วยโรคโควิด-19  นพ.สมศักดิ์ อรรฆศิลป์ อธิบดีกรมการแพทย์ กล่าวถึงกรณีการจะนำพลาสมาของผู้ป่วยโรคโควิด-19 ที่หายแล้วมาทำเป็นวัคซีนว่า โรคโควิด-19 ถือเป็นโรคใหม่ที่ยังไม่มีองค์ความรู้ที่มากนัก อย่างไรก็ตาม ในส่วนของโรงเรียนแพทย์และโรงพยาบาลสังกัดกรมการแพทย์ได้มีการพูดคุยกันในหลักการเป็นระบบแล้ว จะตั้งทีมในการศึกษาวิจัยเรื่องนี้โดยเฉพาะ เพราะถ้าเป็นโรคไวรัสทั่วไปมันมีข่าวว่าสามารถทำได้ในบางโรค แล้วถ้าเป็นไวรัส หรือโรคติดเชื้ออื่นๆ โดยหลักแล้วช่วงที่ภูมิคุ้มกันจะขึ้นสูงต้องเป็นเวลาหลังจากหายป่วยแล้ว 15-30 วัน ดีที่สุดคือช่วง 30 วันหรือ 1 เดือน แต่ด้วยโรคโควิด-19 เป็นโรคใหม่ที่ยังไม่มีความรู้อย่างเพียงพอว่าจะทำได้หรือไม่ แล้วผู้ป่วยบางรายในต่างประเทศที่มีรายงาน หายป่วยกลับบ้านแล้วดูเหมือนตรวจเจอเชื้อใหม่ แท้จริงเป็นการเจอเชื้อที่เป็นซากเชื้อ หรือเป็นการติดเชื้อซ้ำ ซึ่งบางรายงานในต่างประเทศบอกว่าเป็นการติดเชื้อซ้ำ แต่ในประเทศไทยยังไม่เจอการติดเชื้อซ้ำ ฉะนั้นเรื่องนี้ต้องขอเวลาศึกษา โดยทีมวิจัยที่ตั้งขึ้นเตรียมจะไปขอเก็บเลือดผู้ที่หายป่วยแล้ว 15-30 วัน เพื่อดูว่ามีภูมิต้านทานต่อโรคโควิด-19 จริงหรือไม่ ซึ่งทั้งหมดกำลังจัดเตรียมอยู่